
ДО
ОБЩИНСКИ СЪВЕТ 
БУРГАС
ДОКЛАДНА ЗАПИСКА

ОТ  КРАСИМИР СТОЙЧЕВ – ЗАМ.-КМЕТ „ФИНАНСИ, БЮДЖЕТ И ИКОНОМИКА“ 


Относно: Приемане на годишен план за ползване на дървесина от горските територии – собственост на Община Бургас за 2021г. 

УВАЖАЕМИ ОБЩИНСКИ СЪВЕТНИЦИ,

 Във връзка с Решение по т. 26 от Протокол № 3/ 26.11.2015г., Общински съвет Бургас възложи управлението на горските територии, собственост на Община Бургас на „Бургаски пазари“ ЕООД.  
Съгласно чл. 7, ал. 2 от Наредбата за условията и реда за възлагане изпълнението на дейности в горските територии – държавна и общинска собственост и за ползването на дървесина и недървесни горски продукти /Наредбата/, ползването на дървесина от горските територии – общинска собственост, се извършва въз основа на годишен план, изготвен от лицето на което е възложено управлението на горските територии. 
В изпълнение на цитираната разпоредба, в Община Бургас е постъпило писмо  с рег. № 26-00-50/11.03.2021г. от Донка Христова - управител на „Бургаски пазари“ ЕООД, с приложен изготвен от дружеството Годишен план за ползване на дървесина от общинските горски територии за 2021г., който предвижда да бъде добита дървесина от подотдели – собственост на Община Бургас, попадащи в предоставените за управление от „Бургаски пазари“ ЕООД територии. 
Дейността по добива на дървесина ще се извършва от ТП „ДЛС Ропотамо“, въз основа на сключен договор с „Бургаски пазари“ ЕООД, за сътрудничество и съвместно управление на горски територии, собственост на Община Бургас. 
Съгласно чл. 7, ал. 3 и ал. 4 от Наредбата, годишния план за ползване на дървесина в горските територии – общинска собственост се одобрява с решение на Общинския съвет, а обемите се определят в съответствие с горскостопанския план на съответната община. В тази връзка и, посочените в представения годишен план площи и количества дървесина са съобразени с предвижданията на Горскостопанския план на горските територии, собственост на Община Бургас, утвърден през 2014г.
В чл.19 от Наредбата за реда за управление на горски територии на Община Бургас(приета с решение на Общински съвет - Бургас, по т. 2, Протокол № 13/ 28.06.2016 г), е предвидено, ползването на дървесина от горските територии общинска собственост, да се осъществява по един от следните начини:





1. чрез продажба на стояща дървесина на корен;
2. чрез добив и продажба на добита дървесина.
Съгласно чл. 71, ал. 5, т. 3 и ал. 6, т. 1 от Наредбата, ценоразписът на дървесината, добита от горски територии – общинска собственост и обемът на дървесината за продажба, се утвърждава от Общинския съвет. Отправеното предложение е цената на технологичната дървесина и дървата за огрев да бъдат запазени.

Предвид изложеното, на основание чл.21, ал.1, т.12 от ЗМСМА, чл.114 от Закона за горите, чл.18, ал.3 и чл.19 от Наредбата за реда за управление на горски територии на Община Бургас,  чл. 71, ал. 5, т. 3 и ал. 6, т. 1 и  чл.7, ал.1 и ал.4 от Наредбата за условията и реда за възлагане изпълнението на дейностите в горските територии – държавна и общинска собственост и за ползването на дървесина и недървесни горски продукти, предлагам Общински съвет – Бургас да вземе следните 

Р Е Ш Е Н И Я:

1. Приема Годишен план за ползване на дървесина от горските територии – собственост на Община Бургас за 2021г., съгласно Приложение № 1.
2. Утвърждава цени за продажба на дървесина, както следва:
· Технологична дървесина– 47,00 лв. с ДДС за 1 (един) пространствен кубичен метър;
· Дърва за огрев– 40,00 лв. с ДДС за 1 (един) пространствен кубичен метър.


[bookmark: _GoBack]Приложение:  Придружително писмо  с рег.№ 26-00-50/11.03.2021г. от  Донка  Христова- Управител на „Бургаски пазари“ ЕООД 



С уважение, 
 КРАСИМИР СТОЙЧЕВ
 ЗАМ.-КМЕТ „ФИНАНСИ, БЮДЖЕТ И ИКОНОМИКА”

